**Επτανησιακή Σχολή**

Μια από τις συνέπειες –ίσως η σημαντικότερη- της Άλωσης της Κωνσταντινούπολης το 1453, αποτέλεσε η κατάρρευση της Βυζαντινής Αυτοκρατορίας. Το γεγονός αυτό συνεπάγεται το διαμελισμό και τη συνακόλουθη κατοχή των ελληνικών εδαφών τόσο από τους Οθωμανούς, όσο κι από τους Ενετούς. Οι τελευταίοι σε συνδυασμό με άλλους δυτικούς λαούς (Γάλλοι, Ρώσοι, Άγγλοι), κατείχαν τα Επτάνησα από τα μέσα του 14ου ως τα τέλη του 18ου αιώνα. Εύλογα γίνεται αντιληπτό ότι οι επιρροές που δέχτηκαν τα Ιόνια Νησιά από το Δυτικό πολιτισμό κι ιδιαιτέρως από την Ιταλία κατά την περίοδο αυτή, θα ήταν καταλυτικές για τη μετέπειτα εξέλιξή τους στον καθημερινό, αλλά και στον πνευματικό βίο τους.

Συγκεκριμένα σε ό, τι αφορά τον πνευματικό τομέα, έντονες επιδράσεις ασκήθηκαν στη λογοτεχνία, στη μουσική και στη ζωγραφική. Κατά συνέπεια στη διάρκεια του 19ου αιώνα η λογοτεχνική παραγωγή των Επτανήσων «γέννησε» τη λεγόμενη **Επτανησιακή Σχολή.** Ο όρος εισήχθη από τους Εμμανουήλ Ροΐδη και Κωνσταντίνο Ασώπιο, ενώ υιοθετήθηκε στη συνέχεια από τον Κωστή Παλαμά. Η Σχολή αυτή παρουσίασε **πληθώρα ποιητικών έργων** κι ελάχιστων πεζών, που εντάσσονται κυρίως στο κριτικό δοκίμιο. Έτσι το κυριότερο λογοτεχνικό είδος που καλλιεργήθηκε ήταν η **ποίηση** (λυρική, επικολυρική, σατιρική).

**Χαρακτηριστικά της Επτανησιακής Σχολής**

Το βασικότερο στοιχείο που χαρακτηρίζει την Επτανησιακή Σχολή είναι το γεγονός ότι η ποίηση οικοδομήθηκε με τη **σύνθεση ρομαντικών** και **κλασικιστικών** στοιχείων. Άλλα χαρακτηριστικά της αποτελούν:

α) η **χρήση** της **δημοτικής** γλώσσας,

β) η **έντονη επίδραση** της **ευρωπαϊκής λογοτεχνίας** και δη της ιταλικής,

γ) η **εξιδανίκευση** του **γυναικείου φύλου,**

δ) η **αγάπη** προς τη **φύση,** τον άνθρωπο, τη θρησκεία και την πατρίδα,

ε) το **χρέος** προς την **ελευθερία** και

στ) η **ζωηρή φαντασία** σε συνδυασμό με τη χρήση **δυναμικών εικόνων.**

Σχετικά με την ποιητική παραγωγή, είναι γνωστό ότι τον πυρήνα της αποτέλεσε το έργο του Διονύσιου Σολωμού. Συνεπώς η διαίρεση σε ομάδες της υπόλοιπης επτανησιακής ποίησης αναπτύχθηκε γύρω από τον «γενάρχη» Σολωμό. Διακρίνονται έτσι 3 βασικές ομάδες και μία αυτόνομη.

**1. ΚΛΑΣΙΚΙΣΜΟΣ**

***(το πρώτο λογοτεχνικό ρεύμα)***

Με την Αναγέννηση εμφανίστηκε η πρώτη τεχνοτροπία, ο **κλασικισμός**, ένα ρεύμα που κράτησε περίπου 400 χρόνια (1400-1800) και που πήρε αυτό το όνομα, γιατί οι λογοτέχνες προσπαθούν να **μιμηθούν τους** **αρχαίους** ως προς τα θέματα των έργων τους, τα οποία αντλούν από τον κόσμο της **κλασικής** ελληνικής και ρωμαϊκής αρχαιότητας, περιφρονώντας τη σύγχρονή τους ζωή, την οποία θεωρούν πολύ κατώτερη από εκείνη των αρχαίων.

Ως προς το **περιεχόμενο** λοιπόν ο κλασικισμός

* στρέφει το ενδιαφέρον του προς τον άνθρωπο – όπως οι αρχαίοι – και τον βλέπει ως ιδέα, ως ιδανικό τύπο και όχι ως πρόσωπο καθημερινό και συνηθισμένο, με αδυναμίες και ελαττώματα
* το συναίσθημα χαλιναγωγείται και υποτάσσεται στο λογικό
* τα νοήματα είναι υψηλά και οι ήρωες περιβάλλονται με μεγαλείο και ευγένεια. Έτσι, παρουσιάζεται γενικά ένας κόσμος εξιδανικευμένος.

 Ως προς τη **μορφή**, τώρα, ο κλασικισμός

* χρησιμοποιεί λεξιλόγιο αυστηρά επιλεγμένο, αποφεύγοντας τις πεζές και συνηθισμένες λέξεις ή φράσεις των απλών και αμόρφωτων ανθρώπων και χρησιμοποιώντας λέξεις που εκφράζουν έννοιες αφηρημένες και υψηλές (ελευθερία, δικαιοσύνη κτλ.).
* Αποφεύγει επίσης τα πολλά εκφραστικά μέσα και τις υπερβολές και έτσι χρησιμοποιεί ύφος *λιτό*, εκφράζοντας γενικά το ελληνικό *μέτρο* (την τάξη, την αρμονία).

***Κλασικισμός λοιπόν είναι η τεχνοτροπία που αντλεί τα θέματα από την κλασική αρχαιότητα, ενώ τη διακρίνει λιτότητα στα εκφραστικά μέσα.***

**Διάκριση**. Τα καλλιτεχνικά – επομένως και τα λογοτεχνικά – έργα των αρχαίων Ελλήνων και Ρωμαίων είναι «κλασικά». Έτσι ονομάζονται εκείνα τα έργα που η αξία τους αναγνωρίζεται από όλους τους λαούς και σε όλες τις εποχές.

**2. ΡΟΜΑΝΤΙΣΜΟΣ**

Το κίνηµα του ροµαντισµού επηρέασε πολλές τέχνες και κυριάρχησε στην ευρωπαϊκή λογοτεχνία από τα τέλη του 18ου αιώνα µέχρι τα µέσα του 19ου αιώνα.

**Βασικά χαρακτηριστικά**

* Ο ροµαντισµός προβάλλει το **συναίσθηµα**, την **ελευθερία** και τη **φαντασία**.
* Στα ροµαντικά ποιήµατα υπάρχει το **παράδοξο**, το **µυστηριώδες**, το **υπερφυσικό** στοιχείο και το **όνειρο**.
* Εκφράζονται τα **προσωπικά συναισθήµατα** του ποιητή και του ήρωα: η µελαγχολία, η απαισιοδοξία, η θλίψη για µοιραίους και ανεκπλήρωτους έρωτες ή η νοσταλγία για το παρελθόν, η αγάπη για την πατρίδα.

**Θέµατα:** θεός, περιπέτεια, έρωτας (καταδικασµένος), ηρωισµός, αγώνες των λαών για ελευθερία, φύση, θρύλοι και παραδόσεις λαών.

**Σκηνικά:** νυχτερινά φεγγαρόλουστα τοπία, ερείπια, τάφοι, αρχαιολογικοί χώροι, άνεµος, οµίχλη, θάλασσα, σκιερά δάση, µακάβριες εικόνες θανάτου.

**Μορφή:** πλούσιο λεξιλόγιο, πολλές εικόνες και εκφραστικά µέσα.